《去南阳有日书怀二首 其一》
宋代·葛胜仲

奠食无劳合退休，君恩误付百花洲。未温坐席已当去，偶带泥封得少留。

官意正如彊弩末，归心先问大刀头。略无涓滴苏民隐，空使闾阎说旧侯。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。